මෙඩිකෙයා ජාතික සුවසේවා ප්‍රදර්ශනය හෙට (07) සිට 9 වැනිදා දක්වා බණ්ඩාරනායක අනුස්මරණ ජාත්‍යන්තර සම්මන්ත්‍රණ ශාලාවේදී පැවැත්වේ.ජනාධිපති ආර්යා ශිරන්ති රාජපක්ෂ මහත්මියගේ ප්‍රධානත්වයෙන් ප්‍රදර්ශනය විවෘත කරන බවත් සෞඛ්‍ය සම්පන්න ජීවිතයක් ගත කිරීම සම්බන්ධයෙන් ජනතාව දැනුවත් කිරීමත් මේ ප්‍රදර්ශනයෙන් සිදු කරන බව සෞඛ්‍ය අමාත්‍යාංශයේ අතිරේක ලේකම්, බස්නාහිර පළාත් සෞඛ්‍ය සේවා අධ්‍යක්ෂ ජනරාල්, මෙඩිකෙයා ජාතික සුවසේවා ප්‍රදර්ශනයේ සභාපති වෛද්‍ය හර්ෂ අමල් ද සිල්වා මහතා පවසයි.පෞද්ගලික අංශයේ සෞඛ්‍ය සේවා සම්බන්ධයෙන් පමණක් නොව රජයේ සෞඛ්‍ය ආයතනවලින් ලබාදෙන සෞඛ්‍ය සේවාව සම්බන්ධයෙන් ද මේ ප්‍රදර්ශනයේදී මහජනතාවට දැනුමක් ලබාදෙන බව ද ඒ මහතා පැවැසුවේය.හෘද, අක්ෂි, මුඛ, දියවැඩියාව ඇතුළු රෝග සම්බන්ධයෙන් මෙරට ‍සිටින හොඳම විශේෂඥ වෛද්‍යවරු ගෙන්වා මහජනතාවගේ සෞඛ්‍ය ගැටලුවලට පිළිතුරු ලබාදීම නොමිලේ සිදු කරන්නේ යැයි ද හෙතෙම කීය.රජයේ රෝහල්වලින් මහජතතාවගේ ‍සෞඛ්‍ය උදෙසා කරන වැඩපිළිවෙළ සම්බන්ධයෙන් දැනුවත් කිරීමත්, සෞඛ්‍ය ලබාදීම සඳහා රෝහල්වල භාවිතා කරන නවීන උපකරණ සම්බන්ධයෙන් දැනුවත් කිරීමත් මෙහිදී සිදුකෙරේ.ඇමෙරිකා එක්සත් ජනපදය, එක්සත් රාජධානිය යන ලෝකයේ හොඳම රටවල භාවිතා කරන වෛද්‍ය තාක්ෂණය යොදා ගනිමින් ලබාදෙන මෙරට සෞඛ්‍ය සම්බන්ධයෙන් ද මෙහිදී තොරතුරු ඉදිරිපත් කරයි.ජනාධිපති මහින්ද රාජපක්ෂ මහතා සහ ශිරන්ති රාජපක්ෂ මහත්මිය මෙරට අහිංසක දුප්පත් ජනතාව පිළිබඳ සිතාබලා සෞඛ්‍ය සම්බන්ධයෙන් කරන මෙහෙවර ලෝකයේ සෙසු රටවල නායකයන්ට ද ආදර්ශයක් වන බව වෛද්‍ය අමල් හර්ෂ ද සිල්වා මහතා ප්‍රකාශ කළේය..